b'\n_START_ARTICLE_\nBekkelaget\n_START_SECTION_\nHistorie\n_START_PARAGRAPH_\nDet opprinnelige Bekkelaget, i dag kalt Nedre Bekkelaget, sognet trolig til Clemenskirken i Oslo i middelalderen. Navnet Bekkelaget betyr fiskestedet ved bekken eller bakken (her strides det om betydingen). Fiskerlaget ble kalt for Bachelauget. Det har v\xc3\xa6rt to g\xc3\xa5rder som het Bekkelaget der: Store Bekkelaget mot Paddehavet i syd, og Lille Bekkelaget (Kneppe) nord for dav\xc3\xa6rende Bekkelagskollen. _NEWLINE_Ljabrochauss\xc3\xa9en (senere Mosseveien) ble anlagt gjennom omr\xc3\xa5det i 1850. P\xc3\xa5 slutten av 1800-tallet og et stykke ut p\xc3\xa5 1900-tallet kan man si at sentrum p\xc3\xa5 Bekkelaget l\xc3\xa5 der Bekkelagsveien m\xc3\xb8ter Mosseveien. Her l\xc3\xa5 blant annet Bekkelaget stasjon og postkontoret. Et jordras 7. oktober 1953 som krevde fem menneskeliv gjorde at jernbanelinjen raste ned og bidro til \xc3\xa5 forandre omr\xc3\xa5det. Etter at Bekkelagskollen ble sprengt vekk i 1960-\xc3\xa5rene for \xc3\xa5 lage havn og renseanlegg kan man si at sentrum p\xc3\xa5 Nedre Bekkelaget ble forskj\xc3\xb8vet et stykke s\xc3\xb8rover til der Nedre Bekkelaget skole ligger. I dag regner mange omr\xc3\xa5det omkring Holtet for sentrum p\xc3\xa5 Bekkelaget, ogs\xc3\xa5 kalt \xc3\x98vre Bekkelaget. I eldre tider inngikk delvis dette "\xc3\xb8vre" Bekkelaget i det omr\xc3\xa5det som ble kalt Eikaberget. Dette var navnet p\xc3\xa5 et st\xc3\xb8rre omr\xc3\xa5de med \xc3\xa5sen og plat\xc3\xa5et. Det ble ogs\xc3\xa5 drevet g\xc3\xa5rdsdrift i dette omr\xc3\xa5det. Eksempler p\xc3\xa5 disse g\xc3\xa5rdene er Ekeberg g\xc3\xa5rd (ligger inne p\xc3\xa5 omr\xc3\xa5det til Ekeberg Camping) og Jomfrubr\xc3\xa5ten g\xc3\xa5rd. I 2005 ble det avdekket hustufter p\xc3\xa5 tunet p\xc3\xa5 Ekeberg g\xc3\xa5rd, noe som indikerer at det har v\xc3\xa6rt bosetting i omr\xc3\xa5det langt tilbake i tid og at det har v\xc3\xa6rt en viktig bosetting._NEWLINE_Allikevel var det ikke veldig stor befolkning her f\xc3\xb8r utbyggingen av villastr\xc3\xb8kene skj\xc3\xb8t fart. Jernbaneutbyggingen langs \xc3\xa5sen s\xc3\xb8rover gav god ankomst til byen og det ble popul\xc3\xa6rt \xe2\x80\x93 for den som hadde r\xc3\xa5d til det \xe2\x80\x93 \xc3\xa5 bygge villaer eller sommerhus p\xc3\xa5 Bekkelaget. Denne utviklingen skjedde p\xc3\xa5 midten av 1800-tallet._NEWLINE_Kongsveien ble anlagt hit opp fra byen omkring 1890. Noen \xc3\xa5r senere, i 1907, ble det opprettet politistasjon i en tidligere smie p\xc3\xa5 eiendommen til urmaker Johan Lie. Stasjonen fikk etterhvert adressen Kongsveien 51, og var operativ til 1963._NEWLINE_Ekebergbanen ble ferdigstilt i 1917 (i dag betjent av linje 19 Ljabru og 18 Holtet) for \xc3\xa5 tilrettelegge for mer boligbebyggelse. Siden har omr\xc3\xa5det bare blitt mer og mer popul\xc3\xa6rt, ikke minst p\xc3\xa5 grunn av den n\xc3\xa6re beliggenheten til Oslo sentrum og n\xc3\xa6rhet til store rekreasjonsor\xc3\xa5der som Ekebergsletta, Brannfjell og Byskogen (nedsiden av Kongsveien)._NEWLINE_Med \xc3\xb8ket befolkning ble det n\xc3\xb8dvendig med flere bestemte stedsnavn. Omr\xc3\xa5det var del av \xc3\x98stre Aker i Aker kommune. Omr\xc3\xa5de Bekkelaget tilh\xc3\xb8rte S\xc3\xb8ndre Aker og kirken tilh\xc3\xb8rte Bekkelaget Nordstrand sogn. _NEWLINE_I senere tid har Bekkelagsnavnet blitt mer utydelig da bydelene Ekeberg og Bekkelaget ble sl\xc3\xa5tt sammen, og senere i dagens Bydel Nordstrand. Mangel p\xc3\xa5 korrekt veiskilting ved avkj\xc3\xb8ring p\xc3\xa5 E6 (ved Brattlikollen), Mosseveien og Gamlebyen (starten p\xc3\xa5 Kongsveien) er ogs\xc3\xa5 med p\xc3\xa5 \xc3\xa5 viske ut gamle stedsnavn._NEWLINE_F\xc3\xb8r Oslo kommune sprengte ned og lagde halv\xc3\xb8y av Sjurs\xc3\xb8ya p\xc3\xa5 1920- og -30-tallet og senere fjernet Bekkelagskollen, s\xc3\xa5 var strekningen fra Gamlebyen og utover til Bekkelaget og \xc3\xb8yene et yndet utfartsomr\xc3\xa5de. Det var dessuten revyteater og restaurant ved Kongshavn. Det gikk b\xc3\xa5truter fra sentrum. S\xc3\xa6rlig kjent er b\xc3\xa5ten Ceres . Ceresbrygga ved Ormsundbrua vitner fremdeles om den.  Det gikk ogs\xc3\xa5 fergetrafikk om sommeren ut til Malm\xc3\xb8ykalven._NEWLINE_Av s\xc3\xa6rlig geologisk og naturhistorisk interesse er \xc3\xb8ya Malm\xc3\xb8ya. Det finnes ogs\xc3\xa5 en jettegryte. _NEWLINE_Det gamle trehusmilj\xc3\xb8et p\xc3\xa5 Bekkelaget og \xc3\xb8yene er ellers spesielt. Man finner b\xc3\xa5de minner fra et opprinnelig fiskermilj\xc3\xb8, og flere sommerhus eller villaer med tilh\xc3\xb8rende badehus i sveitserstil fra slutten av 1800-tallet._NEWLINE_Orm\xc3\xb8y kirke er fra samme periode.\n_START_SECTION_\nNorsk hiphop\n_START_PARAGRAPH_\nBekkelaget har fostret en p\xc3\xa5fallende andel mennesker som senere har preget det norske hiphop-milj\xc3\xb8et. B\xc3\xa5de Klovner I Kamp og Apollo har medlemmer som har vokst opp i omr\xc3\xa5det, og som har g\xc3\xa5tt p\xc3\xa5 Brannfjell skole \xe2\x80\x93 ungdomsskole for Ekeberg og Bekkelaget. P\xc3\xa5 Brannfjell skole gikk ogs\xc3\xa5 sentrale medlemmer i hiphop-gruppa Gatas Parlament. De er imidlertid ikke vokst opp p\xc3\xa5 Bekkelaget, men i Ekebergskrenten.'